**Tiszagyulaháza Község Önkormányzat Képviselő-testülete 7/2021 (VI. 11.) önkormányzati rendelete**

**a hulladékgazdálkodás helyi szabályairól szóló 11/2014. (V. 30.) Önkormányzati Rendelet módosításáról**

Tiszagyulaháza Község Önkormányzata Képviselő-testületének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében eljáró Tiszagyulaháza község polgármestere, a veszélyhelyzet és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel kihirdetett veszélyhelyzetben, a hulladékról szóló 2012. évi CLXXXV. törvény 35. § (1) bekezdés h) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a következőket rendeli el:

**1. §**

A hulladékgazdálkodás helyi szabályairól szóló Tiszagyulaháza Községi Önkormányzat Képviselő-testületének 11/2014. (V. 30.) Önkormányzati Rendelete 17. § (3)–(6) bekezdése helyébe a következő rendelkezések lépnek:

„(3) A közterületek tisztaságát Tiszagyulaháza Község Önkormányzata folyamatosan ellenőrzi. A település közigazgatási területén található elhagyott hulladékkal kapcsolatban a polgármester köteles az eljárás megindításához a hulladékgazdálkodási hatóság felé jelzés megtételére, amennyiben a hulladék tulajdonosának, birtokosának személye ismert.

(4) Amennyiben az elhagyott hulladék tulajdonosának, birtokosának személye ismeretlen, a polgármester erről a tényről, az elhagyott hulladék helyéről, jellegéről és mennyiségéről telefonon azonnal, írásban pedig 5 napon belül értesíti a közszolgáltatói alvállalkozót, aki az elhagyott hulladékot elszállítja, kezeli.

(5) Az elhagyott hulladék összegyűjtését és elszállításra előkészítését Tiszagyulaháza Község Önkormányzata végzi. A 0,5 m3-t meghaladó mennyiségű hulladék esetén a közszolgáltatói alvállalkozó a hulladék helyszínéről szállítja el a hulladékot.

(6) Amennyiben Tiszagyulaháza község közigazgatási területén bárki elhagyott hulladékot észlel, a hulladék helyének, jellegének, becsült mennyiségének megjelölésével bejelentést tehet Tiszagyulaháza Község Önkormányzatához. A bejelentés valódiságának ellenőrzését követően a (3)-(5) bekezdés szabályainak alkalmazásával Tiszagyulaháza Község Önkormányzata gondoskodik a hulladék begyűjtéséről, valamint a közszolgáltatói alvállalkozó útján történő elszállításáról és kezeléséről.”

**2. §**

Ez a rendelet a kihirdetését követő napon lép hatályba.

Tiszagyulaháza, 2021. június 10.

**Mikó Zoltán Dr. Kiss Imre**

polgármester jegyző

Részletes indokolás

**1-2. §**

A hulladékról szóló 2012. évi CLXXXV. törvényben és a vonatkozó jogszabályokban meghatározott szabályokhoz igazítva kerültek meghatározásra a hatáskörök.